
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" № 6,  тел: (+359 2)  9401 444, факс: (+359 2) 9401 595



Р Е Ш Е Н И Е
№  РС-454-19-049

Днес, 31.07.2019 година, в град София, Комисията за противодействие на корупцията и за отнемане на незаконно придобитото имущество, в състав:
Заместник - председател: Антон Славчев
Член: Пламен Йоцов
Член: Силвия Къдрева

У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано по сигнал с рег. № ЦУ01/С-454 от 10.06.2019 г., по описа на КПКОНПИ.
Сигналът е насочен против Таня Н. Йосифова – Заместник-председател на ЦИК.
В подадения сигнал се твърди, че с решение на катедра „Гражданско-правни науки“ на Правно-историческия факултет при ЮЗУ „*****“, гр. Б., Таня Йосифова е избрана за ръководител на катедрата. Решението е утвърдено от Факултетен съвет, на което основание е сключено допълнително споразумение към трудовия договор с Таня Йосифова за длъжността „Ръководител катедра“. От м. март 2019 г. Таня Йосифова е избрана за заместник-председател на ЦИК, която длъжност изпълнява и към момента. Длъжността Ръководител катедра „Гражданско-правни науки“ не може да бъде заемана по граждански договор, а до момента не е избиран друг на тази длъжност, което поражда въпрос за наличието на несъвместимост.
Към сигнала не са приложени доказателства.
При проверката относно допустимостта на сигнала е установено, че същият не отговаря на изискванията на чл. 48, ал. 1, т. 3 от ЗПКОНПИ, тъй като не са посочени конкретни данни за нарушение на разпоредбите на ЗПКОНПИ от лицето, заемащо висша публична длъжност.
При спазване на процедурата по чл. 30, ал. 2 от АПК, сигналоподателят е уведомен за констатираните нередовности, но същите не са отстранени. В получения отговор се преповтарят твърденията от първоначалния сигнал. 
Във връзка с твърденията в сигнала, от Комисията за борба с корупцията, конфликт на интереси и парламентарна етика в 44-то Народно събрание са изискани и с писмо, вх. № ЦУ01/14352/ 26.06.2019 г. на КПКОНПИ, са получени заверени копия на доказателства относно служебното качество на Таня Н. Йосифова – Решение за избиране на Заместник-председател на ЦИКи подадената от нея декларация по чл.35, ал.1, т.1 от ЗПКОНПИ.
От Ректора на ЮЗУ „*****“, гр. Б., са изискани и с писмо, вх. № ЦУ01/ 14572/ 01.07.2019 г. на КПКОНПИ, са получени доказателства за служебното качество на Таня Н. Йосифова – препис-извлечение от Протокол № 6 от 08.06.2016 г. с решение на Факултетния съвет (ФС) на Правно-исторически факултет на ЮЗУ „*****“ - Б., Трудов договор №605-1/ 07.09.2016 г., Допълнително споразумение към него № 382/ 20.07.2018 г., Заповед №197 от 20.08.2018 г., Препис-извлечение на решение на ФС на ПИФ, Протокол № 32 от 10.10.2016 г. и Допълнително споразумение № 546/ 24.10.2018 г. 
Комисията служебно е извършила справки на електронната страница на ЮЗУ „*****“, гр. Б. и ЦИК, НБД „Население“, както и в Регистъра на лицата, заемащи висши публични длъжности на КПКОНПИ – за подадените от Йосифова декларации по чл.35, ал.1, т.2 от ЗПКОНПИ.

При така извършената проверка, Комисията за противодействие на корупцията и за отнемане на незаконно придобитото имущество установи следното от фактическа страна:

Сигналът е подаден от лице с посочени три имена, адрес и е подписан. 
Таня Н. Йосифова е избрана за Заместник-председател на ЦИК с Решение на 44-то Народно събрание от 20.03.2019 г. (обнародвано в ДВ бр. 24 от 22 март 2019 г. (за председателя, заместник-председателите и секретаря). Същата е подала декларация по чл.35, ал.1, т.1 от ЗПКОНПИ на 21.03.2019 г., в която е декларирала, че по отношение на нея не са налице основанията по чл.50, ал.3 от Изборния кодекс.
От представените по преписката доказателства е видно, че на свое заседание от 08.06.2016 г. по Протокол № 6/ 08.06.2016 г. Факултетният съвет на Правно-историческия факултет на ЮЗУ „*****“ – Б., по т.6 от дневния ред е избрал Таня Йосифова за щатен преподавател на втори ОТД на 2/3 щат, с обща натовареност от 270 часа. На 07.09.2016 г. Таня Йосифова е сключила Трудов договор № 605-1/ 07.09.2016 г. с ЮЗУ „*****“ за длъжността „Доцент-доктор“ в катедра „Гражданско-правни науки“ на Правно-исторически факултет.
Със своя Заповед №197/ 20.08.2018 г. ректорът на ЮЗУ „*****“ е назначил Таня Йосифова за временно изпълняващ длъжността Ръководител катедра „Гражданско-правни науки“, до провеждането на избор, но не по-късно от три месеца. На 20.07.2018 г. между ректора на университета и Таня Йосифова е подписано Допълнително споразумение към трудовия й договор №381/ 20.07.2018 г., с което тя е преназначена за Ръководител катедра „Гражданско-правни науки“, считано от 20.08.2018 г. 
Катедра „Гражданско-правни науки“, след проведен избор за ръководител на катедрата, е избрала Таня Йосифова за ръководител на същата и е отправила предложение до Факултетния съвет за утвърждаване на избора й. На свое заседание на 10.10.2018 г., обективирано в Протокол № 32 от същата дата, Факултетният съвет на Правно-историческия факултет при  ЮЗУ „*****“ – Б., по т.2 от дневния ред е провел тайно гласуване по внесеното предложение от Катедра „Гражданско-правни науки“ и е утвърдил избора на Таня Йосифова, като я е избрал за Ръководител катедра „Гражданско-правни науки“, с мандат 2018-2022 година. 	
Въз основа на избора й, Таня Йосифова е подписала с университета Допълнително споразумение към трудовия й договор №546/ 24.10.2018 г. за длъжността Ръководител катедра „Гражданско-правни науки“.

При така установената фактическа обстановка, Комисията за противодействие на корупцията и за отнемане на незаконно придобитото имущество стигна до следните правни изводи:

За да е осъществен конфликт на интереси по смисъла на чл.2 от ЗПУКИ (отм.) чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.2 от ЗПУКИ (отм.), респективно в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В качеството си на Заместник-председател на ЦИК Таня Н. Йосифова, ЕГН *****, е лице, заемащо висша публична длъжност по смисъла на чл. 6, ал. 1, т. 33 от ЗПКОНПИ.
Макар и като Ръководител на катедра „Гражданско-правни науки“ в ЮЗУ „*****“ Таня Йосифова да не е лице, заемащо висша публична длъжност, то това й качество, предвид факта на подписано от нея Допълнително споразумение №546/ 24.10.2018 г. към сключения трудов договор с университета, представляван от ректора му, на база проведен избор от Катедра „Гражданско-правни науки“, утвърден и от Факултетния съвет на Правно-историческия факултет с таен избор, проведен на 10.10.2018 г. и в резултат - избирането й за Ръководител катедра „Гражданско-правни науки“, създава „икономически зависимости“, респективно свързаност по смисъла на §1, т.15, б. „б“ от ДР на ЗПКОНПИ между нея и ЮЗУ „*****“- Б.
Това е така, тъй като съгласно чл.19 от Закона за висшето образование висшите училища се ползват с академична автономия, която включва академични свободи, академично самоуправление и неприкосновеност на територията на висшето училище. Академичното самоуправление се изразява в изборност и мандатност на всички органи за управление, както и правото на висшето училище да урежда устройството и дейността си в собствени правилници в съответствие със закона, самостоятелно да определя научно-преподавателския състав, условията за приемане и формите на обучение на студентите, докторантите и специализантите, избор на специалностите, по които се осъществява обучението, право за обявяване на конкурси за избор на преподаватели при условия и по ред, установени в Закона за развитие на академичния състав в Република България и др. (чл.21, ал.1). Висшето училище включва в структурата си основни звена, обслужващи звена и филиали. Основни звена във висшето училище са факултетите, департаментите, институтите и колежите. Факултетът е основно звено на висшето училище, което обединява катедри за осигуряване на обучението на студенти, докторанти и специализанти в едно или няколко професионални направление от областите на науката, по които висшето училище е акредитирано да провежда обучение (чл.26). Органите за управление на факултета са общото събрание, факултетния съвет и деканът, които са с 4-годишен мандат. В правомощията на факултетния съвет е да предлага на академичния съвет проекти за създаване, преобразуване или закриване на катедри, обслужващи звена и поделения на висшето училище в чужбина, да обсъжда и дава препоръки и да взема решения по дейността на факултетните звена и др. Катедрата е звено на факултет, департамент, филиал или колеж, което осъществява учебна и научноизследователска дейност по една или група сродни дисциплини (чл.24д, ал.1). Нейни органи за управление са катедреният съвет и ръководителят но катедрата. Ръководителят на катедра е лице, хабилитирано в съответното научно направление на катедрата, което се избира с тайно гласуване за срок от четири години от катедрения съвет, като изборът се утвърждава от съвета на основното звено, в случая факултета. Длъжността се заема по основен трудов договор, сключен с ректора на висшето училище (чл.24д, ал.4). 
От горното следва, че Таня Йосифова не е просто преподавател в ЮЗУ „*****“ – Б. Изборът й за Ръководител катедра „Гражданско - правни науки“ касае конкретно административно-структурните нужди на ЮЗУ „*****“ - Б., като автономно висше учебно заведение и обуславя възникването на основно трудово правоотношение между нея и университета (с подписаното на 24.10.2018 г. допълнително споразумение №546 към трудовия й договор) и получаването на трудово възнаграждение от Йосифова, именно по това правоотношение и за тази длъжност, като основни. Това обвързване, само по себе си, поставя Йосифова в зависимост от ЮЗУ „*****“ - Б., а оттук предпоставя и свързаност по смисъла на §1, т.15, б. „б“ от ДР на ЗПКОНПИ между нея и учебното заведение. 
ЗПКОНПИ, както и отмененият с него Закон за предотвратяване и установяване на конфликт на интереси (ЗПУКИ), не съдържат легална дефиниция за „икономически зависимости“, но видно от целта на закона, а и от съдебната практика по въпроса, същите се обосновават от съществуването на стопанско-финансово обвързване между две лица, при което у двете или у някое от тях възниква субективно убеждение или се провокира мотив за осъществяване на поведение, в случая служебни правомощия, по определен, ползващ другото лице начин. Именно, пораждането на основателни съмнения в безпристрастността и обективността на лицето, заемащо публична длъжност по отношение на идентифицираните икономически зависимости е определящо за наличието на свързаност на това основание, по смисъла на §1, т.15, б. „б“ от ДР на ЗПКОНПИ.

В сигнала не се съдържат твърдения, а и в хода на производството не се събраха доказателства Таня Йосифова, в качеството си на Заместник-председател на ЦИК и лице, заемащо висша публична длъжност по смисъла на чл. 6, ал. 1, т. 33 от ЗПКОНПИ, да е упражнила правомощия по служба по отношение на ЮЗУ„*****“, гр. Б., в периода от 20.03.2019  г. до датата на постановяване на настоящото решение.
Липсата на упражнени правомощия по служба от лицето, заемащо висша публична длъжност, като една от трите кумулативни предпоставки за да е налице конфликт на интереси, води до невъзможност за реализиране на фактическия състав на конфликта на интереси като административно нарушение по  ЗПКОНПИ.

Твърденията в сигнала са изцяло за несъвместимост.  
Несъвместимостта не представлява конфликт на интереси, а нормата на §1, т.7 от ЗПКОНПИ препраща към Конституцията или специален закон, в които се съдържат и правилата за нейното установяване, както и компетентните да сторят това органи, а именно - органът по избора или назначаването.  

Водена от горното и на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество

Р Е Ш И: 

НЕ УСТАНОВЯВА конфликт на интереси по отношение на Таня Н. Йосифова с ЕГН ***** – Заместник-председател на ЦИК и в това й качество лице, заемащо висша публична длъжност по чл.6, ал.1, т. 33 от ЗПКОНПИ, поради липса на упражнени правомощия по служба по отношение на ЮЗУ „*****“, гр. Б., в периода от 20.03.2019  г. до датата на постановяване на настоящото решение.

Препис от решението да се изпрати на Софийска градска прокуратура, с оглед преценка за реализиране на правомощията по чл. 76,  ал. 2 от ЗПКОНПИ.

С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.

                        
                            КОМИСИЯ:

Заместник - председател:………………/Антон Славчев/


Член:…………………...……………....…/Пламен Йоцов/


                          Член:…………………………………./Силвия Къдрева/

